ΚΑΝΟΝΙΣΜΟΣ (ΕΚΑΧ, ΕΟΚ, ΕΥΡΑΤΟΜ) αριθ. 2426/91 ΤΟΥ ΣΥΜΒΟΥΛΙΟΥ της 29ης Ιουλίου 1991 για την τροποποίηση του κανονισμού αριθ. 422/67/ΕΟΚ - αριθ. 5/67/Ευρατόμ σχετικά με τον καθορισμό του καθεστώτος χρηματικών απολαβών του Προέδρου και των μελών της Επιτροπής, του Προέδρου, των δικαστών, των γενικών εισαγγελέων και του γραμματέα του Δικαστηρίου, καθώς και του Προέδρου, των μελών και του γραμματέα του Πρωτοδικείου, και του κανονισμού (ΕΟΚ, Ευρατόμ, ΕΚΑΧ) αριθ. 2290/77 σχετικά με τον καθορισμό του καθεστώτος χρηματικών απολαβών των μελών του Ελεγκτικού Συνεδρίου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων, και ιδίως το άρθρο 6,

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 78ε,

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 206,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 180,

Εκτιμώντας ότι ενδείκνυται να τροποποιηθούν ορισμένες διατάξεις των κανονισμών που καθορίζουν το καθεστώς των χρηματικών απολαβών των μελών της Επιτροπής, του Δικαστηρίου, του Πρωτοδικείου και του Ελεγκτικού Συνεδρίου, προκειμένου, συγκεκριμένα, να προσδιοριστούν οι προϋποθέσεις υπό τις οποίες τα εν λόγω μέλη καλύπτονται από το καθεστώς κοινωνικής ασφάλισης που προβλέπεται στον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το άρθρο 11 του κανονισμού αριθ. 422/67/ΕΟΚ - αριθ. 5/67/Ευρατόμ (1), όπως τροποποιήθηκε τελευταία από τον κανονισμό (Ευρατόμ, ΕΚΑΧ, ΕΟΚ) αριθ. 3911/90 (2), αντικαθίσταται ως εξής:

"Άρθρο 11

Τα μέλη της Επιτροπής ή του Δικαστηρίου καλύπτονται από το καθεστώς κοινωνικής ασφάλισης που προβλέπεται στον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων όσον αφορά την κάλυψη από τους κινδύνους ασθένειας, επαγγελματικής ασθένειας και ατυχήματος, καθώς και τις παροχές σε περίπτωση γέννησης και θανάτου.

Το πρώτο εδάφιο ισχύει επίσης και για τα πρώην μέλη της Επιτροπής ή του Δικαστηρίου που είτε υπάγονται στο συνταξιοδοτικό καθεστώς που προβλέπεται στο άρθρο 8, είτε λαμβάνουν τη μεταβατική αποζημίωση που προβλέπεται στο άρθρο 7 ή τη σύνταξη αναπηρίας που προβλέπεται στο άρθρο 10.

Ωστόσο, το καθεστώς κοινωνικής ασφάλισης που προβλέπεται στον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων δεν ισχύει για τους κινδύνους που καλύπτονται ήδη από κάποιο άλλο καθεστώς κοινωνικής ασφάλισης, δυνάμει του οποίου το πρώην μέλος της Επιτροπής ή του Δικαστηρίου έχει δικαίωμα παροχών της ίδιας φύσης και του ίδιου επιπέδου.

Εντούτοις, το πρώην μέλος της Επιτροπής ή του Δικαστηρίου που άσκησε τα καθήκοντά του τουλάχιστον μέχρι την ηλικία των 60 ετών ή που υπάγεται στο καθεστώς αναπηρικής σύνταξης που προβλέπεται στο άρθρο 10, συνεχίζει να καλύπτεται, χωρίς περιορισμούς, από το καθεστώς που προβλέπεται στον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων όσον αφορά την υγειονομική ασφάλιση. Σε περίπτωση που δεν λαμβάνει τη μεταβατική αποζημίωση που προβλέπεται στο άρθρο 7 και δεν υπάγεται στο συνταξιοδοτικό καθεστώς που προβλέπεται στο άρθρο 8, ούτε και στο καθεστώς αναπηρικής σύνταξης που προβλέπεται στο άρθρο 10, το πρώην μέλος της Επιτροπής ή του Δικαστηρίου είναι υποχρεωμένο να καταβάλει τις απαραίτητες συνεισφορές για την κάλυψη της υγειονομικής ασφάλισης, κατά το ήμισυ. Οι συνεισφορές υπολογίζονται με βάση την τελευταία μεταβατική αποζημίωση, προσαρμοσμένη ανάλογα με τις διαδοχικές αναπροσαρμογές.

Το πρώην μέλος της Επιτροπής ή του Δικαστηρίου που έπαυσε να ασκεί τα καθήκοντά του πριν από την ηλικία των 60 ετών και, στο τέλος της περιόδου κατά την οποία λαμβάνει τη μεταβατική αποζημίωση που προβλέπεται στο άρθρο 7, δεν υπάγεται στο συνταξιοδοτικό καθεστώς που προβλέπεται στο άρθρο 8, ούτε και στο καθεστώς αναπηρικής σύνταξης που προβλέπεται στο άρθρο 10, μπορεί να συνεχίσει να έχει την κάλυψη που προβλέπεται στο δεύτερο και τρίτο εδάφιο του παρόντος άρθρου, υπό τον όρο ότι δεν ασκεί κερδοσκοπική επαγγελματική δραστηριότητα που να του επιτρέπει την κάλυψη από άλλο δημόσιο καθεστώς υγειονομικής ασφάλισης. Στην περίπτωση αυτή, πρέπει να καταβάλει το σύνολο των απαραίτητων συνεισφορών για την κάλυψη που προβλέπεται στο άρθρο 72 παράγραφος 1 του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων. Οι συνεισφορές υπολογίζονται με βάση την τελευταία μεταβατική αποζημίωση, προσαρμοσμένη ανάλογα με τις διαδοχικές αναπροσαρμογές."

2. Το άρθρο 12 του κανονισμού (ΕΟΚ, Ευρατόμ, ΕΚΑΧ) αριθ. 2290/77 (3), όπως τροποποιήθηκε τελευταία από τον κανονισμό (Ευρατόμ, ΕΚΑΧ, ΕΟΚ) αριθ. 3822/81 (4), αντικαθίσταται ως εξής:

"Άρθρο 12

Τα μέλη του Ελεγκτικού Συνεδρίου καλύπτονται από το καθεστώς κοινωνικής ασφάλισης που προβλέπεται στον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων όσον αφορά την κάλυψη από τους κινδύνους ασθένειας, επαγγελματικής ασθένειας και ατυχήματος, καθώς και τις παροχές σε περίπτωση γέννησης και θανάτου.

Το πρώτο εδάφιο ισχύει επίσης και για τα πρώην μέλη του Ελεγκτικού Συνεδρίου που είτε υπάγονται στο συνταξιοδοτικό καθεστώς που προβλέπεται στο άρθρο 9, είτε λαμβάνουν τη μεταβατική αποζημίωση που προβλέπεται στο άρθρο 8 ή τη σύνταξη αναπηρίας που προβλέπεται στο άρθρο 11.

Ωστόσο, το καθεστώς κοινωνικής ασφάλισης που προβλέπεται στον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων δεν ισχύει για τους κινδύνους που καλύπτονται ήδη από κάποιο άλλο καθεστώς κοινωνικής ασφάλισης, δυνάμει του οποίου το πρώην μέλος του Ελεγκτικού Συνεδρίου έχει δικαίωμα παροχών της ίδιας φύσης και του ίδιου επιπέδου.

Εντούτοις, το πρώην μέλος του Ελεγκτικού Συνεδρίου που άσκησε τα καθήκοντά του τουλάχιστον μέχρι την ηλικία των 60 ετών ή που υπάγεται στο καθεστώς αναπηρικής σύνταξης που προβλέπεται στο άρθρο 11, συνεχίζει να καλύπτεται, χωρίς περιορισμούς, από το καθεστώς που προβλέπεται στον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων όσον αφορά την υγειονομική ασφάλιση. Σε περίπτωση που δεν λαμβάνει τη μεταβατική αποζημίωση που προβλέπεται στο άρθρο 8 και δεν υπάγεται στο συνταξιοδοτικό καθεστώς που προβλέπεται στο άρθρο 9, ούτε και στο καθεστώς αναπηρικής σύνταξης που προβλέπεται στο άρθρο 11, το πρώην μέλος του Ελεγκτικού Συνεδρίου είναι υποχρεωμένο να καταβάλει τις απαραίτητες συνεισφορές για την κάλυψη της υγειονομικής ασφάλισης, κατά το ήμισυ. Οι συνεισφορές υπολογίζονται με βάση την τελευταία μεταβατική αποζημίωση, προσαρμοσμένη ανάλογα με τις διαδοχικές αναπροσαρμογές.

Το πρώην μέλος του Ελεγκτικού Συνεδρίου που έπαυσε να ασκεί τα καθήκοντά του πριν από την ηλικία των 60 ετών και, στο τέλος της περιόδου κατά την οποία λαμβάνει τη μεταβατική αποζημίωση που προβλέπεται στο άρθρο 8, δεν υπάγεται στο συνταξιοδοτικό καθεστώς που προβλέπεται στο άρθρο 9, ούτε και στο καθεστώς αναπηρικής σύνταξης που προβλέπεται στο άρθρο 11, μπορεί να συνεχίσει να έχει την κάλυψη που προβλέπεται στο δεύτερο και τρίτο εδάφιο του παρόντος άρθρου, υπό τον όρο ότι δεν ασκεί κερδοσκοπική επαγγελματική δραστηριότητα που να του επιτρέπει την κάλυψη από άλλο δημόσιο καθεστώς υγειονομικής ασφάλισης. Στην περίπτωση αυτή, πρέπει να καταβάλει το σύνολο των απαραίτητων συνεισφορών για την κάλυψη που προβλέπεται στο άρθρο 72 παράγραφος 1 του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων. Οι συνεισφορές υπολογίζονται με βάση την τελευταία μεταβατική αποζημίωση, προσαρμοσμένη ανάλογα με τις διαδοχικές αναπροσαρμογές."

Άρθρο 2

1. Στο άρθρο 15 του κανονισμού αριθ. 422/67/ΕΟΚ - αριθ. 5/67/Ευρατόμ, προστίθεται η ακόλουθη παράγραφος:

"8. Η χήρα και τα συντηρούμενα τέκνα μέλους ή πρώην μέλους της Επιτροπής ή του Δικαστηρίου υπάγονται στο καθεστώς που προβλέπεται στον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων όσον αφορά την υγειονομική ασφάλιση, εφόσον δεν έχουν δικαίωμα παροχών της ίδιας φύσης και του ίδιου επιπέδου δυνάμει κάποιου άλλου καθεστώτος κοινωνικής ασφάλισης."

2. Στο άρθρο 16 του κανονισμού (ΕΟΚ, Ευρατόμ, ΕΚΑΧ) αριθ. 2290/77, προστίθεται η ακόλουθη παράγραφος:

"8. Η χήρα και τα συντηρούμενα τέκνα μέλους ή πρώην μέλους του Ελεγκτικού Συνεδρίου υπάγονται στο καθεστώς που προβλέπεται στον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων όσον αφορά την υγειονομική ασφάλιση, εφόσον δεν έχουν δικαίωμα παροχών της ίδιας φύσης και του ίδιου επιπέδου δυνάμει κάποιου άλλου καθεστώτος κοινωνικής ασφάλισης."

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 12 Δεκεμβρίου 1989. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Ιουλίου 1991. Για το Συμβούλιο

Ο Πρόεδρος

H. VAN DEN BROEK

(1) ΕΕ αριθ. 187 της 8. 8. 1967, σ. 1. (2) ΕΕ αριθ. L 375 της 31. 12. 1990, σ. 1. (3) ΕΕ αριθ. L 268 της 20. 10. 1977, σ. 1. (4) ΕΕ αριθ. L 386 της 31. 12. 1981, σ. 4.